Tânăra Polonie
Wojciech Weiss (n. 4 mai 1875, Leorda, Bucovina – d. 7 decembrie 1950, Cracovia) a fost un pictor și desenator polonez care a făcut parte din mișcarea Tânăra Polonie. Weiss s-a născut într-o familie de polonezi bucovineni formată din Stanisław Weiss și Maria Kopaczyńska. El a renunțat la cariera de muzicolog pentru a studia pictura la Academia de Arte Frumoase din Cracovia avândul ca profesor pe Leon Wyczółkowski. Wojciech Weiss a pictat, inițial, tablouri cu tematică istorică și mitologică, trecând mai apoi sub influența expresionismului insuflat de către Stanisław Przybyszewski. Weiss a devenit, mai târziu, membru al Secesiunii vieneze. Spre sfârșitul vieții, Weiss a adus contribuții importante, prin o serie de picturi, la realismul socialist polonez. De asemenea el a fost printre primii designeri polonezi de afișe în stilul Art Nouveau.